《游南池读杜甫诗望太白酒楼》
明代·何吾驺

倦游经齐鲁，波激冯夷怒。维舟海上客心驰，独上南池寻李杜。

李也酒楼杜诗碑，诗耶酒耶尚依稀。古来饮酒自不少，今人赋诗多是非。

一时诗酒地，千秋楼与碑。为之慷慨长叹不能已，欲右与拈管左倒接䍦。

超忽八荒何茫茫，风长万里吹人衣。俯仰无处见李杜，唯看灵气吐二仪。

嗟哉二子可齐名，鞭云逐电共所之。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。